[{"text_idx": "#000001", "text": "Caponata sobib minu meelest ku\u0308ll pea igale poole ja nii kuumalt kui ku\u0308lmalt. Na\u0308iteks niisamuti eraldi taimse sooja einena koos saiaviiluga (kui eesma\u0308rgiks on ta\u0308istaimset rooga valmistada, siis ja\u0308ta parmesan a\u0308ra), ro\u0308stitud saial kas ku\u0308lmalt vo\u0303i soojalt. Maitsesta 4 kanakintsu soola, hakitud ku\u0308u\u0308slauguku\u0308u\u0308ne, poole sidruni koore- ja paari supilusikata\u0308ie sidrunimahlaga ning lisa hakitud punet, peterselli, ts\u030cillihelbeid ja supilusikajagu oliivio\u0303li. Lase maitsestuda vo\u0303imalusel paar tundi aga see pool-kolmveerand tundi, mil ku\u0308lmikust vo\u0303etud kintsud toatemperatuurile ja\u0308rgi jo\u0303uavad, on ka ta\u0308itsa piisav. Ku\u0308pseta ahjus 200-kraadi juures ca 40 minutit, kuni kenad ja kuldpruunid ja naudi koos caponataga. Olen kasutanud seda ka lehttaina-ampsudel kattena ja pea iga neutraalsema vo\u0303i vahemerelisema maitseprofiiliga grillroa juurde sobib caponata samuti ha\u0308sti . Pealegi on see ko\u0303rvalroana nii kastme kui lisandi eest korraga. Niisiis, universaalsus ise."}, {"text_idx": "#000003", "text": "Lo\u0303ika baklaz\u030caan paari sentimeetri suurusteks kuubikuteks ja to\u0303sta ku\u0308psetuspaberiga kaetud ahjuplaadile. Lisa paar sl o\u0303li ja veidi soola ning sega la\u0308bi. Poolita paprika pikkupidi, eemalda seemed ja varreosa ning pane koos baklaz\u030caaniga 30 minutiks ahju 200-kraadi juurde ku\u0308psema. Samal ajal kui ko\u0308o\u0308giviljad ahjus ku\u0308psevad haki sibul, ku\u0308u\u0308slauk, ts\u030cilli ja seller ning kuumuta segades keskmisel tulel u\u0308leja\u0308a\u0308nud o\u0303li sees u 8 minutit vo\u0303i kuni ko\u0308o\u0308giviljad on pehmed. Lisa ka tu\u0308kedatud tomatid ja kuumuta veel paari minuti jooksul. Kui ahjuko\u0308o\u0308giviljad on ku\u0308psenud, eemalda paprikalt nahk ja tu\u0308kelda viljaliha. Lisa ko\u0308o\u0308giviljad pannile vo\u0303i kalla ko\u0303ik paraja suurusega potti ning lisa tu\u0308keldatud suviko\u0303rvits, kergelt hakitud oliivid, kapparid ja pune ning lase vaiksel tulel u 10 minutit podiseda. Maitsesta segu soola, suhkru ja a\u0308a\u0308dikaga, lisa paari supilusika jagu hakitud peterselli. Serveerimisel puista peale veel peterselli ja pannil kergelt pruunistatud seederma\u0308nniseemned."}, {"text_idx": "#000004", "text": "Caponata sobib na\u0308iteks ta\u0308ienduseks vahemerelise iseloomuga ku\u0308psetatud vo\u0303i grillitud kana-, kala- vo\u0303i liharoogade juurde. Ha\u0308sti sobib see ka ro\u0308stitud saiale katteks vo\u0303i ta\u0308itsa niisamuti so\u0308o\u0308miseks. Hea kohe peale valmimist, veel parem ja\u0308rgmisel pa\u0308eval."}, {"text_idx": "#000006", "text": "Kuigi augustikuu veel kestab ja o\u0303htudki veel u\u0308pris soojad, vo\u0303tavad su\u0308gis ja seened vaikselt vo\u0303imust ning aeg ongi suvi vaikselt kokku pakkida. Ja kui po\u0303o\u0303sas on veel hiliseid so\u0303straid ning peenras u\u0308ksikuid lavendlio\u0303isi, siis nendest ta\u0308itsa piisab, et u\u0308ks suvelo\u0303pumaitseline mustaso\u0303stra -lavendliz\u030celee purki pista. Ja\u0308rele ja\u0308a\u0308nud kestasid ei tasu a\u0308ra vistata \u2013 nendest saab valmistada na\u0308iteks pa\u0308ris toreda mannavahu vo\u0303i siis marjapu\u0308ree, mida hiljem mo\u0303ne muu magustoidu sisse segada. Kui so\u0303strad po\u0303o\u0303sast aga juba ammu korjatud, siis su\u0308gavku\u0308lmutatud marjadest saab sama hea hoidise ning ka kuivatatud lavendel sobib ha\u0308sti maitset andma."}, {"text_idx": "#000007", "text": "Z\u030celee valmistamiseks kasutasin moosisuhkrut, milles sisalduv pektiin aitab hoidist paremini sa\u0308ilitada ja tarretada kui harilik suhkur. Vo\u0303id kasutada ka tavalist suhkrut, kuid siis vo\u0303iks mahla keeta igaks juhuks kauem (kui sul on suhkrutermomeeter, siis see vo\u0303iks va\u0308lja mo\u0303o\u0303ta u 106 kraadi) ja kindlasti tee kortsutest a\u0308ra (vt.allpool olevat kirjeldust). Erinevad suhkrud on a\u0308ra testinud ka iga kodukoka hea so\u0303ber Lia Virkus ja selle loo ning video leab siit."}, {"text_idx": "#000010", "text": "Puhasta marjad ja lase koos veega vaiksemal kuumusel u 15 minutiks keema, kuni marjadest on eraldunud vo\u0303imalikult palju mahla. Samal ajal eemalda ka tekkivat vahtu. Kalla marjad kausi kohale asetatud tihedale so\u0303elale ja lase mahlal rahulikult no\u0303rguda. Vajadusel vajuta vaid kergelt ja sega so\u0303elasisu o\u0303ige veidi. Kaalu saadud vedelik ja jaga saadud grammide arv kahega (nt 500 g vedeliku kohta vajad 250 g moosisuhkrut). Sarnase tulemuse saad ka milliliitrite arvu jagamisel. Kalla potti so\u0303stramahl, sidrunimahl, lavendlio\u0303isikud ja suhkur ning keeda keskmise kuumuse juures u 7 -10 minutit, kuni mahl muutub la\u0308ikivaks ja viskoossemaks. Kui keemisel eraldub vahtu, siis eemalda see. Et paremini aru saada, kas mahl on piisavalt keenud, tee \u201ekortsutest\u201c. Selleks aseta metallkauss mo\u0303neks minutiks su\u0308gavku\u0308lma, to\u0303sta kausile veidi moosi ja aseta kauss minutikeseks tavaku\u0308lmikusse. Kui jahtunud mahlast na\u0308puga la\u0308bi to\u0303mmates on moos tahenenud ja na\u0308pu liikumisel tekivad selle pinnale va\u0308ikesed kortsud, on z\u030celee valmis. Testi tehes vo\u0303ta pott tulelt ja vajadusel keeda peale testi tegemist veel veidi. Lase valmis z\u030celeel potis 10 minutit jahtuda, siis eemalda lavendlio\u0303isikud ja kalla vedelik steriliseeritud purkidesse ning sulge need. P.S. Ja\u0308rele ja\u0308a\u0308nud marjamassis on jo\u0303udu veel mo\u0303ne toidu jaoks \u2013 lisa sellele veidi vett ja pu\u0308reesta blenderis. Kurna uuesti, seekord korralikult la\u0308bi so\u0303ela surudes ja kasuta saadud pu\u0308reed na\u0308iteks mannavahu, ja\u0308a\u0308tisekokteili, marjamagustoidu vo\u0303i koogi valmistamiseks."}, {"text_idx": "#000011", "text": "Postitus on valminud koosto\u0308o\u0308s d-kokaraamatu ja Dansukkeriga."}, {"text_idx": "#000013", "text": "Angervaks toidus ilmselt kas meeldib vo\u0303i on ta\u0308iesti vastukarva. U\u0308le pingutada pole selle intensiivse tegelasega vast tarvis, kuid suvisele, pehmelt vo\u0303disevale panna cottale veidi maitselisa anda tundub ju igati mo\u0303istlik. Selle jaoks ei ole tarvis ka tervet pa\u0308eva korilusele kulutada \u2013 piisab kui jalutuska\u0308igult paar \u2013kolm o\u0303it kaasa haarad (mitte so\u0303idutee a\u0308a\u0308rest siiski, eks). Et angervaks vo\u0303ib tunduda u\u0308pris imal, siis tasakaalustav hapukus ka\u0308ib siinse magustoidu juurde. Jogurt, mida klassikalise panna cotta koostisainete hulgas ei ole, aitab sellele ha\u0308sti kaasa ja marjad vo\u0303iksid olla samuti a\u0308rksamat tu\u0308u\u0308pi. O\u0303ige pisut ku\u0308psetatud valget s\u030cokolaadi annab aga juurde hoopis veidi karamellist maitset. Valmistamine on lihtsamast lihtsam ja tegelikult vo\u0303iks seda vahvat pudi ta\u0308itsa karbiga varuks olla, et suvistele kreemjatele magustoitudele vo\u0303i vahukoorekattega kookidele veidi po\u0303nevust lisada."}, {"text_idx": "#000014", "text": "Angervaksa panna cotta jogurti, ku\u0308psetatud valge s\u030cokolaadi ja suviste marjadega"}, {"text_idx": "#000015", "text": "u 200 g suviste marjade segu"}, {"text_idx": "#000016", "text": "Raputa angervaksao\u0303isi tugevalt, kui neil leidub putukaid ja eemalda need. Lo\u0303ika o\u0303isikutelt a\u0308ra tugevamad varreosad. Kalla piim ja koor koos suhkruga potti ja kuumuta keskmise kuumuse juures, samal ajal segades, keemiseni. Pista angervaksao\u0303ied kuuma segu sisse, kata kaanega ja lase tunnike (vo\u0303i paar) jahtuda ja maitsestuda. Kurna segu la\u0308bi tiheda so\u0303ela kaussi ja kalla pool sellest potti tagasi. Pista z\u030celatiinilehed ku\u0308lma vee sisse viieks minutiks pehmenema. Kuumuta potti kallatud piimasegu, et see veidi soojeneks, aga pa\u0308ris keema ei to\u0303useks, vo\u0303ta pott tulelt ja to\u0303sta sinna ka\u0308te vahel kuivemaks pigistatud z\u030celatiinilehed. Sega, kuni z\u030celatiin on ta\u0308ielikult lahustunud. Kalla sooja segu hulka kausist veidi jahtunud kooresegusegu, et temperatuure u\u0308htlustada, ning seeja\u0308rel vala kogu potisisu kaussi, samal ajal vispliga segades. Lisa jogurt ja sega vispliga hoolikalt la\u0308bi ning viimasena lisa segades ka sidrunimahl ja riivitud sidrunikoor. Vo\u0303id segu eeljahutada, et see juba pisut pakseneks ja pokaalisisu hiljem u\u0308htlasem oleks. Selleks aseta kauss kooreseguga kas suuremasse kaussi asetatud ja\u0308a\u0308tu\u0308kkidele (lisa sel juhul ka veidi ku\u0308lma vett) vo\u0303i su\u0308gavku\u0308lmast leitud ku\u0308lmutatud ko\u0308o\u0308giviljapakile ning sega u 5 minuti jooksul aeg-ajalt, kuni vedelik veidi pakseneb. Kalla magustoidupokaalidesse ja hoia ku\u0308lmikus va\u0308hemalt 4 tundi vo\u0303i hoopis u\u0308le o\u0308o\u0308. Ku\u0308psetatud valge s\u030cokolaadi valmistamiseks murra s\u030cokolaad va\u0308iksemateks tu\u0308kkideks ja pista ku\u0308psetuspaberiga kaetud ahjuplaadil ahju keskmisesse ossa 160- kraadi juurde umbes 5-7 minutiks ku\u0308psema. Selle ajaga peaks s\u030cokolaad olema tihedama struktuuri, helepruuni jumega ja karamellise aroomiga. Vo\u0303ta ahjust ja lase ta\u0308ielikult jahtuda. Haki vo\u0303i murra so\u0303rmede vahel peenemaks pudiks. Sega vaarikad suhkruga ja suru la\u0308bi so\u0303ela, et seemned eemaldada. Jaga saadud vedelik magustoitudele, to\u0303sta peale marju ja pudista u\u0308le ku\u0308psetatud s\u030cokolaadiga. Serveeri kohe vo\u0303imalikult jahedana."}, {"text_idx": "#000017", "text": "Selle retsepti leiad ka Dansukkeri d-kokaraamatust."}, {"text_idx": "#000019", "text": "Punaste apelsinide hooaeg on juba kahtlaselt pikale veninud ja on u\u0308pris va\u0308heto\u0303ena\u0308oline, et neid ka veel na\u0308dala vo\u0303i paari pa\u0308rast lettidel pikutamas leiab. Selle negatiivse to\u0303demusega juhatan sisse aga minu meelest u\u0308pris kepsaka marmelaadi, millega annab veriapelsiniseid noote erinevates kompositsioonides kasvo\u0303i ja\u0308rgmise aastani va\u0308lja venitada."}, {"text_idx": "#000020", "text": "Selle veidi pehmemat tu\u0308u\u0308pi marmelaadi valmistamine on ku\u0308llaltki lihtne. Selleks keeda alustuseks apelsinid vees nii poole tunni jooksul pehmeks. Jahuta (selles samas vees), to\u0303mba koortest kenad peened ribad, pigista apelsinidest mahl ja keeda koos suhkru ja osaga keeduveest kiirelt kokku. Meetodi leidsin \u201eThe last Bite \u201e raamatust, kus Anna Higham on omakorda inspireerunud Lillie O\u2019Brieni retseptist. Ja eks tegu ongi va\u0308ga toreda valmistusviisiga, sest harilikult soovitatakse tsitrusemarmelaade keeta minu meelest kas liiga va\u0308he, nii et maitsed piisavalt mo\u0303jule ei pa\u0308a\u0308se vo\u0303i siis liiga kaua, mis on ....aegano\u0303udev ja ei pruugi puuvilja enda maitsele ega va\u0308rvile enam au ja\u0308tta. Siin tundub aga ko\u0303ik mo\u0303istlik."}, {"text_idx": "#000021", "text": "Tegin ku\u0308ll aga mo\u0303ned mugandused suhkrutu\u0308u\u0308bi ja koguste osas \u2013 kasutasin demerarat, mis annab marmelaadile toreda, veidi karamellise ta\u0308ienduse ja et lisatud suhkrukogus on va\u0308iksem ( va\u0308hem magusad magustoidud on minu meelest lihtsalt paremad), siis marmelaadisuhkru lisamine on kallerduse saavutamiseks kindlapeale minek. Muidugi peab ja\u0308lgima ka potisisu keemisel ja enne purki pistmist vo\u0303ib veel ekstra kindel olemise mo\u0303ttes veel va\u0308ikese tardumistesti teha. Selleks pista va\u0308ike plekk-kauss (sobib ilmselt ka klaasist vo\u0303i keraamilisest materjalist, ma lihtsalt kasutan ko\u0308o\u0308gis neid) umbes pooleks tunniks ku\u0308lmikusse ja tilguta ku\u0308lmale kausile tilgake marmelaadi \u2013 kui see kohe kenasti kallerdub, siis on ko\u0303ik o\u0303ige ja alusta purki pistmist. Kui ei, siis keeda veel ja proovi nii 5 minuti pa\u0308rast uuesti."}, {"text_idx": "#000022", "text": "Olgu o\u0308eldud ka, et seda marmelaadi ongi mo\u0303istlik vast va\u0308iksemate (nt.kuni x 2) laaridega keeta, sest vo\u0303ib-olla oli mul teisel korral tegu ka liiga kitsa ja ko\u0303rge potiga vo\u0303i va\u0308hem punaste apelsinidega, aga kahe kilo apelsinide keetmine vo\u0303ttis aega rohkem ja ka marmelaad ja\u0308i ka va\u0308hem punane. Maitse oli aga hea ja va\u0308limus kena endiselt. Lihtsalt va\u0308ike ta\u0308helepanek vo\u0303i nii, mis vo\u0303ib abiks olla."}, {"text_idx": "#000023", "text": "Ja eks vaesed ru\u0308u\u0308tlid on muidugi ka vaid u\u0308ks vo\u0303imalus selle pehmema olemusega marmelaadi kasutamiseks \u2013 mulle meeldib see kombo veel eriti koos Kreeka jogurtiga (sama lugu la\u0308heb harilikult ka\u0308iku ka pannkookide peal). Mo\u0303ni pa\u0308ev vana sai sobib ideaalselt ja kui juuretisesaia ka\u0308epa\u0308rast pole, siis sobib tavaline samuti va\u0308ga ha\u0308sti."}, {"text_idx": "#000025", "text": "Marmelaadi valmistamiseks pese apelsinid korralikult sooja veega puhtaks (eemalda ka rohelised varrenupsud), pane suuremasse potti, kata veega ja lase keema to\u0303usta. Alanda kuumus madalaks, kata pott kaanega ja lase vaikselt 30 minutit podiseda. Vo\u0303ta tulelt ja lase apelsinidel koos veega jahtuda. (Selle toimingu vo\u0303id ja\u0308tta ka marmelaadikeetmisele eelnevale pa\u0308evale). Vo\u0303ta jahtunud apelsinid veest va\u0308lja ja ja\u0308ta varuks ka 5 dl keeduvett. Lo\u0303ika tsitrusekoorija abil va\u0308rvilisest kooreosast pikad ja peenikesed ribad (vo\u0303i kasuta teravat nuga ja lo\u0303ika saadud ribad lihtsalt peenemaks) ja to\u0303sta potti, milles marmelaadi keetma hakkad. Poolita apelsinid, eralda viljaliha ja suru tihedal so\u0303elal sellest niipalju vedelikku va\u0308lja kui saad. Lisa vedel potti koos ko\u0303rvale pandud apelsinike keeduvee ja sidrunist pigistatud mahlaga. Lisa demerara suhkur ja lase pott tugeva kuumusega keema. Keeda 10-20 minutit, vo\u0303i kuni vedelik on na\u0308htavalt va\u0308heneud ja mullid aeglasemaks ja raskemaks on muutunud. Sega sekka marmelaadisuhkur ja keeda veel 5-10 minutit, kuni vedelik on siirupine ja veelgi ta\u0308idlasem. Sega vahepeal ettevaatlikult. Lase marmelaadil veidi jahtuda ja vala steriliseeritud purkidesse ja sa\u0308ilita jahedas."}, {"text_idx": "#000026", "text": "Vaeste ru\u0308u\u0308tlite valmistamiseks klopi kausis kokku muna ja suhkrud ning lisa edasi kloppides piim. Uputa saiad u\u0308kshaaval piimasegu sisse ja prae keskmise kuumusega pannil vo\u0303i abil kuldpruuniks. Serveeri koos paksu Kreeka jogurti ja veriapelsinimarmelaadiga."}, {"text_idx": "#000027", "text": "Retsept valmis koosto\u0308o\u0308s Dansukkeri ja d-kokaraamatuga."}, {"text_idx": "#000029", "text": "Nuputan ku\u0308ll muidu Peetri Lo\u0303hea\u0308rile igakuiselt retsepte, aga selle toidu idee tuli hoopis Balti Jaama letist koos kalaga boonusena kaasa. Nimelt ra\u0308a\u0308kis mu\u0308u\u0308japroua, kui imehea ahjukala tal na\u0308dalavahetusel soola sees ku\u0308psetamisel va\u0308lja tuli ja ega va\u0308ga palju rohkem polnudki tarvis o\u0308elda, et suu vett jooksma ja ka\u0308si soolapakki haarama hakkaks."}, {"text_idx": "#000030", "text": "Soolakoorikus kala ku\u0308psetamine vo\u0303ib esmapilgul paraja ettevo\u0303tmisena tunduda, kuid on tegelikult imelihtne moodus mahlase ahjukala saamiseks. Sool pakib kogu ku\u0308psemisel tekkiva niiskuse ja maitsed kalasse ja muidugi ka maitsestab, aga mitte u\u0308leliia vaid just niipalju kui tarvis. Ja to\u0303epoolest polegi tarvis midagi erilist kalale lisada \u2013 tavapa\u0308rasest tilli- ja petersellivarrest ja sidruniviilust piisab. Oluline on aga sool kalalt hiljem korralikult eemaldada ja nahka mitte su\u0308u\u0308a. Siia asemel vo\u0303ib kasutada ka muud tervelt ku\u0308psetamiseks sobivat kala nagu na\u0308iteks paalia, huntahven, forell vms. Vo\u0303imalusel kasuta sisetemperatuuri mo\u0303o\u0303tmiseks termomeetrit, siis on kindel, et kala saab just parajalt kuuma. Eriti hea on see termomeeter, mille saab ku\u0308psemise ajaks kalasse pista ja mis o\u0303ige temperatuuri saavutamisest valjuha\u0308a\u0308lselt ma\u0308rku annab. Suska see juba enne pealmise soolakihi lisamist kala turjaosasse, mis on u\u0308ldjuhul ko\u0303ige toekam."}, {"text_idx": "#000031", "text": "Kaaslaste osas sellisel moel valmistatud kala va\u0308ga leplik. Mulle meeldib seda su\u0308u\u0308a ka ainult va\u0308rske salatimaterjali ja sidrunisortsuga, aga ahjus kuldseks ku\u0308psetatud kartulid-lillkapsad ning jogurti ja hakitud u\u0308rtidega segatud majonees on ta\u0308ienduseks samuti toredad."}, {"text_idx": "#000032", "text": "1 (u 1 kg kaaluv) roogitud siig Peetri Lo\u0303hea\u0308rist\nsuur peota\u0308is tilli- ja petersellivarsi"}, {"text_idx": "#000033", "text": "Sega sool u 1,5 dl veega ja kuhja pool sellest ku\u0308psetuspaberiga kaetud ahjuplaadile. Kuivata siig majapidamispaberiga ja ma\u0308a\u0308ri o\u0303liga kokku. To\u0303sta ahjuplaadile ning aja sool laiali nii et see ja\u0308a\u0308ks ta\u0308pselt kala alla. Ta\u0308ida kala sisemus sidruniviilude ja tilli- ning petersellivartega ja vala kalale u\u0308leja\u0308a\u0308nud sool. A\u0308ra seda kala sisemusse lu\u0308kka vaid ikka ainult peale. Patsuta sool kala u\u0308mber vo\u0303imalikult kokku. Ku\u0308pseta ahjus 200 kraadi juures u 30 minutit (vo\u0303i kui lihatermomeeter na\u0308itab paksemast turjaosast mo\u0303o\u0303detuna 55 kraadi) ja lase kalal enne kooriku eemaldamist veel 10 minutit puhata. Eemalda koorik ja to\u0303sta kala serveerimisvaagnale. Vo\u0303id efektseid soolatu\u0308kke ka vaagnale lisada, kuid ja\u0308lgi, et neid su\u0308u\u0308es kalale ei satuks. Paku juurde ka sidruniviile."}, {"text_idx": "#000034", "text": "Retsepti leiab ka Peetri Lo\u0303hea\u0308ri blogist"}, {"text_idx": "#000036", "text": "Et ka blogiaastat tuleks ilmselt alustada samuti terviseso\u0303braliku noodiga, siis palun va\u0308ga \u2013 pudrusmuuti! Olgu kohe alustuseks o\u0308eldud, et see ei ole pudrust tehtud smuuti! Ku\u0308ll aga meenutab ta ehk olemuselt ja valmistusviisilt veidi toorputru, mida samamoodi juba eelmisel o\u0303htul ku\u0308lmikusse pista saab. Smuutit on siin klaasis aga kindlasti rohkem kui putru. Tegin seda usinasti juba o\u0303unahooajal ja et kodumaiseid o\u0303unu poes veel jagub, siis nii korra na\u0308dalas teen siiani. Ta\u0308itsa omal kohal on see so\u0308o\u0308k-jook aga hommikustes olukordades, kus smuutist ja\u0308a\u0308b va\u0308heks aga puder nagu ka ei tundu see o\u0303ige asi."}, {"text_idx": "#000037", "text": "Mo\u0303ni va\u0308ike soovitus, mis vo\u0303ib-olla on abiks. O\u0303una ei ole tarvis koorida ega ka su\u0308damikust puhastada (juhul kui tegu pole muidugi mo\u0303ne kodanik o\u0303unaussi koduga). Blender suristab ko\u0303ik u\u0308htlaseks ja kiudained saab siis klaasi samuti rohkem. Ja veel \u2013 kaerahelveste leotamine ON vajalik. Va\u0308ga ta\u0308pselt tean, sest olen u\u0308ritanud sellest ajamahukast osast igal vo\u0303imalusel ko\u0303rvale hiilida. Eriti kui alles hommikul on pudrusmuuti mo\u0303te koitma lo\u0308o\u0308nud. Aga leotades saad esiteks jahedama joogi (sest kaerahelves saabub ku\u0308lmikust) ja teiseks kipub pakist otse blenderisse kallatud helves smuutile karedust lisama, mis pole suus teab mis tore tunne. Ha\u0308dapa\u0308rast on tunnike leotamist ka sobiv, aga u\u0308leo\u0308o\u0308 ku\u0308lmikus ligunemist annab minu meelest parima tulemuse."}, {"text_idx": "#000038", "text": "Maitsestust saad kohandada mo\u0303istagi endale sobivamaks. Olen ise maapa\u0308hklivo\u0303i asemel kasutanud na\u0308iteks ka tahiinit (seesamiseemnepasta), mis on samuti ta\u0308itsa maitsev. Ja nagu fotolt ka na\u0308ha, on kaneeliga mul isiklikult vo\u0303ib-olla liiga soojad suhted \u2013 seda vo\u0303ib va\u0308hem ka lisada. Ja mandlipiima asemel sobib ka iga teine taimne piima moodi jook. Hariliku piimaga ei ole proovinud, aga on ilmselt ka tehtav."}, {"text_idx": "#000039", "text": "Pane eelmisel o\u0303htul kaerahelbed mandlipiimaga ku\u0308lmkappi likku. Viiluta banaan ja pista samuti eelmisel o\u0303htul su\u0308gavku\u0308lma. Hommikul vala kaerahelbed koos vedelikuga blenderisse, lisa ku\u0308lmutatud banaan, astelpajumarjad ja kergelt tu\u0308keldatud, aga koorimata ja puhastamata o\u0303un (va\u0308lja arvatud o\u0303unasaba muidugi, selle vo\u0303iks eemaldada) ning maapa\u0308hlivo\u0303i ja pool kaneelikogusest. Surista pikalt, kuni saad u\u0308htlase konsistentsi ja lisa vahepeal vett vo\u0303i veel mandlipiima, kui tarvis. Vala klaasidesse ja puista peale u\u0308leja\u0308a\u0308nud kaneel. Valmis ongi!"}, {"text_idx": "#000041", "text": "Stritsel on nagu kringli argisema olekuga sugulane, sest no kellel tuleb tuju na\u0308iteks mo\u0303nel suvalisel na\u0308dalapa\u0308eval lihtsalt u\u0308ks kringel ku\u0308psetada. Aga stritslit \u2013 miks ka mitte! Tundub lihtsam, va\u0308iksem ja mis seal salata, ka puusajoonele ohutum. Tegelikult muidugi suurt vahet pole, sest mo\u0303istlik on ikka u\u0308he hooga kaks stritslit ku\u0308psetada (kui juba ku\u0308psetamiseks la\u0308ks) ja eks mo\u0303lemad siis ju ka a\u0308ra su\u0308u\u0308akse. U\u0308ks kohe, teist jagub ehk veidi ja\u0308rgmise hommikukohvi ko\u0303rvale. Vo\u0303i va\u0308hemasti nii to\u0308o\u0308tab minu enda rikutud mo\u0303tlemine."}, {"text_idx": "#000042", "text": "Kodusele, veel soojale stritslile on aga pa\u0308riselt ka raske vastu panna. Ning muidugi sobib see ka veidi pidulikumasse pa\u0308eva vo\u0303i ku\u0308lalistele pakkumiseks. Siinses retseptis on ta\u0308idist pa\u0308ris palju, sest testversioonidele tuli la\u0308hikondsetelt ja\u0308tkuvalt kommentaare, et \u201cmuidu hea, aga ta\u0308idist vo\u0303iks rohkem olla\u201d. Edasi oli olukordi, kus ta\u0308idist oleks vo\u0303inud ainult mo\u0303nes kohas rohkem olla (progress!) ja eks neid stritsleid nii igal na\u0308dalal ja\u0308lle ahju ra\u0308ndas. Olgu o\u0308eldud, et ka justkui mittepiisava ta\u0308idisekogusega eksemplarid so\u0308o\u0308di va\u0308ga ruttu a\u0308ra. Kinnitatud andmetel peaks selles stritslis nu\u0308u\u0308d aga ko\u0303ike piisavalt olema ja olen hetkel ise ka no\u0303us."}, {"text_idx": "#000043", "text": "Mo\u0303ned ta\u0308psustused ka. Kui kasutad tugeva koorega o\u0303unu, siis on parem need enne koorida, aga o\u0303hema koore ja va\u0308ikeste o\u0303unatu\u0308kkide puhul siis lisab see minu meelest nii maitset kui iseloomu. Ka va\u0308rvi. Sest kui o\u0303unad on juhuslikult punased, ole valmis roosaks ta\u0308idiseks \u2013 kui see ei sobi, siis otsi koorimisnuga kohe heaga va\u0308lja. Kindlam on o\u0303unad ka enne stritslisse panekut kergelt pehmeks kuumutada, sest sordid on erinevad ja nii saad kindel olla, et o\u0303unata\u0308idis hiljem stritsli sees kindlasti la\u0308bi on ku\u0308psenud ja hamba all kehvemas mo\u0303ttes ei u\u0308llata. Lase ta\u0308idisel kindlasti enne tainale ma\u0308a\u0308rimist ta\u0308ielikult jahtuda."}, {"text_idx": "#000044", "text": "Ega midagi muud ei oskagi lisada. Pa\u0308rmitaina valmistamises midagi keerulist ei ole ma ta\u0308heldanud, kuid peab arvestama, et tainas ei pruugi alati samamoodi ka\u0308ituda. Kui tuba on jahe, kerkib tainas kauem ja vahel on tarvis veidi rohkem vo\u0303i va\u0308hem jahu, et just see o\u0303ige olemusega pontsakas ja la\u0308ikiv tainapall tekiks. Mida rohkem aga ku\u0308psetada, seda paremad stritslid valmivad, eriti kui neid oma enda maitse-eelistuste ja\u0308rgi edasi kujundad."}, {"text_idx": "#000045", "text": "P.S. siinne tainas on valmistatud ilma munata ja seda on to\u0303ena\u0308oliselt u\u0308pris lihtne ka ta\u0308istaimseks mugandada, kui asendad piima mo\u0303ne taimse joogiga ja vo\u0303i taimse aseainega."}, {"text_idx": "#000046", "text": "Retsept on valminud koosto\u0308o\u0308s Dansukkeriga ja on ilmunud ka d-kokaraamatus."}, {"text_idx": "#000047", "text": "280 g/5 dl jahu (ko\u0303rgema gluteenisisaldusega, nt T550)\n500 g o\u0303unu (u 380 g puhastatult)\n1 sidruni mahl ja riivitud koor"}, {"text_idx": "#000048", "text": "Taina valmistamiseks ho\u0303o\u0303ru pa\u0308rm 1 sl suhkruga vedelaks, lisa ka\u0308esoe piim, kardemon, sool ja u\u0308leja\u0308a\u0308nud suhkur ning so\u0303elu hulka jahu. To\u0308o\u0308tle lauamikseri abil 5 minutit, lisa tu\u0308kkidena pehme vo\u0303i ja to\u0308o\u0308tle veel 3-4 minutit, kuni tainas on u\u0308htlane ja la\u0308ikiv. Patsuta tainas palliks, ja\u0308ta segamisno\u0303usse, puista pinnale veidi jahu ja kata ko\u0308o\u0308gikilega. Lase 30 -45 minutit soojas ruumis kerkida, kuni taina kogus on kahekordistunud."}, {"text_idx": "#000049", "text": "Puhasta o\u0303unad ( koori kui tegu on va\u0308ga tugeva koorega) ja tu\u0308kelda kuni 1 cm suurusteks tu\u0308kkideks. Riivi sidrunilt koor ja sega vo\u0303iga. Sidrunimahl lisa aga o\u0303untele koos vanillisuhkru ja suhkruga. Kuumuta o\u0303unu segades u 5 minuti jooksul, kuni need on pehmenenud ja lase segul ta\u0308ielikult jahtuda."}, {"text_idx": "#000050", "text": "Jaga kerkinud tainas kaheks. Rulli mo\u0303lemad u 0,5 cm paksuselt ja ristku\u0308likukujuliselt lahti (vt.fotosid). Kata mo\u0303lemad pehme vo\u0303i ja sidrunikoore seguga, seeja\u0308rel u\u0308htlaselt o\u0303unaseguga ja kata riivitud vo\u0303i va\u0308ikesteks tu\u0308kkideks murtud martsipaniga."}, {"text_idx": "#000051", "text": "To\u0303sta tainas enda poolt alustades piki pikemat ku\u0308lge poole peale ja sellele voldi peale u\u0308leja\u0308a\u0308nud ta\u0308idisega osa just nagu voldiksid u\u0308mbrikusse minevat kirja. Lo\u0303ika saadud ristku\u0308lik pikkupidi pooleks, keera lo\u0303ikepinnad u\u0308les ja po\u0303imi keskelt alustades palmikuks, nii et ta\u0308idisega osa suunaga vo\u0303imalikult u\u0308les ja\u0308a\u0308ks- nii valgub seda ku\u0308psemisel minimaalselt va\u0308lja). Kinnita otsad ja suru palmikut kergelt lapikumaks. Tee samuti teise osaga tainast. To\u0303sta mo\u0303lemad stritslid ettevaatlikult ku\u0308psetuspaberiga kaetud ahjuplaadile ja lase ra\u0308tiku all 30 minutit kerkida. Ma\u0308a\u0308ri seeja\u0308rel pealt muna-piima seguga, puista u\u0308le mandlilaastudega ja so\u0303elu peale 2 sl tuhksuhkrut. Ku\u0308pseta 190 \u2013 kraadise ahju alumises osas 25-35 minutit, kuni kenad ja jumekad. Ahjust tulnud stritslid pintselda u\u0308le sulavo\u0303iga ja so\u0303elu peale veel tuhksuhkrut."}, {"text_idx": "#000053", "text": "Lihtne saialine, millega pole tarvis pikalt ja\u0308nnata, aga maitseb ikka u\u0308limalt ha\u0308sti? Karask muidugi! Mul endal tuleb karaskitegu millegipa\u0308rast alati meelde vaid Eestiga seotud ta\u0308htpa\u0308evadel, kuid see mo\u0303ttemuster va\u0308a\u0308rib korralikku lammutusto\u0308o\u0308d, sest karask sobib so\u0308o\u0308miseks igal ajal."}, {"text_idx": "#000054", "text": "Selle konkreetse ku\u0308psetise valmistamiseks kasutasin karusemat esimese sordi nisujahu, mida vo\u0303ib nimetada ka sepikujahuks. Kuid ka odrajahu on priima. Eks tegelikult enamasti sellest jahust karaskit ju valmistataksegi. Nisujahu lisan aga ka siis, kui odrajahu tainasse la\u0308heb \u2013 va\u0308hemalt veerand kogusest, tihti isegi kuni pool. Mulle meeldib nii lihtsalt rohkem, sest karask saab mo\u0303nevo\u0303rra kohevam, aga eks see ole ka maitse asi."}, {"text_idx": "#000055", "text": "Karaski valmistamisel suuremat sorti nippi polegi peale selle, et tuleks olla kiire \u2013 kohe, kui ko\u0303ik on kokku segatud, peaks vormita\u0308is ahju ra\u0308ndama, sest tainas kerkib ko\u0303ige paremini kui sooda ja keefir omavahel veel susistavad. See ta\u0308hendab, et ahi peaks juba enne taina kokku segamist o\u0303igel temperatuuril olema, vorm kapist va\u0308lja otsitud ja rasvainega ma\u0308a\u0308ritud ning ka jahuga u\u0308le puistatud. Ja nagu enamasti ku\u0308psetamisel ikka, vo\u0303iksid koostisained enne kokku segamist olla u\u0308pris toasoojad. Siinsesse karaskisse olen pistnud ka ko\u0303rvitsat. Seda sellepa\u0308rast, et ko\u0303rvitsapu\u0308ree teeb karaski kenaks kuldkollaseks, lisab mahlasust ja o\u0303ige veidi ko\u0303rvitsale omast maitset ja magusust, mis ko\u0308o\u0308mnetega minu meelest kohe eriti ha\u0308sti kokku klapib. Kui ko\u0303rvitsapu\u0308ree on kappi vo\u0303i su\u0308gavku\u0308lma varutud, ka\u0308ib ku\u0308psetamine eriti lihtsalt, kuid ega see pu\u0308ree valmistamine ka ju teab mis raske vo\u0303i aegano\u0303udev tegevus ole."}, {"text_idx": "#000056", "text": "Retsepti leiab veel sellelt aadressilt ja varsti ka ka Tartu Milli kodulehelt, kuhu nuputasin ja valmistasin veel mitmeid Eestist ja eestipa\u0308rastest toiduainetest inspireeritud toite. Loodan, et need on abiks, kui lisaks kiluleivale veel midagi kodusemat valmistada sooviks, aga mo\u0303tted kogumist vajavad. Kasvo\u0303i na\u0308iteks praegusel ta\u0308htsa su\u0308ndmusega na\u0308dalal."}, {"text_idx": "#000057", "text": "Niisiis, ega siin pole muud kui karask ahju. Ro\u0303o\u0303msat su\u0308nnipa\u0308eva ja maitsvaid maitsvaid kilusid meile ko\u0303igile! Ja teisipa\u0308eval on juba vastlad, nii et pidu jagub kohe kauemaks."}, {"text_idx": "#000059", "text": "Koori, puhasta ja tu\u0308kelda ko\u0303rvits. Vala potti, lisa veidi vett, kata kaanega ja kuumuta keskmise kuumuse juures u 15 minutit, kuni pehme. Vahepeal piilu potti ja lisa vajadusel vett. Kurna, pu\u0308reesta saumikseri abil ja lase jahtuda toatemperatuurini. Kuumuta ahi 180-kraadini kindlasti enne kui asud tainast valmistama ja ma\u0308a\u0308ri keeksivorm vo\u0303iga kokku ning puista u\u0308le jahuga. Klopi munad lahti, lisa 150 g ko\u0303rvitsapu\u0308reed ja keefir ning sega. Sega jahu sooda ning soolaga ning lisa segades vedelad koostisosad. Sega sekka ko\u0308o\u0308mned ja ko\u0303rvitsaseemned, ja\u0308ttes supilusikajagu ka karaskile puistamiseks. Vala tainas kiirelt vormi, kata seemnetega ja ku\u0308pseta 30-40 minutit, kuni see on kena ja kuldne. Lase enne lahti lo\u0303ikamist veidi jahtuda."}, {"text_idx": "#000061", "text": "Seda magustoitu vo\u0303ib vist nimetada ka laisa inimese gurmeeks, sest cre\u0302pes Suzette ehk eesti keeles Suzette\u2019i pannkoogid ta\u0308hendavad minu ja ilmselt veel paljude jaoks mitmest toidutehnilisest vigurist koosnevat etteastet, mille tulemusel valmib aga u\u0308ks eriti mo\u0303nus apelsinimaitseline roog."}, {"text_idx": "#000062", "text": "Esimene kadalipp on suhkru karamelliseerimine ja sellele vedeliku lisamine ning viimane kookide so\u0303na otseses mo\u0303ttes po\u0303lema panemine ehk flambeerimine. Ko\u0303lab va\u0308ga uhkelt ja kindlasti pole tehniliste oskuste lihvimisel midagi viga. Tegelikult on nii, et kui ka midagi veidi untsu la\u0308heb, na\u0308iteks karamell kastme valmistamisel klompi to\u0303mbub, siis rahulik meel ja tasakaalukas segamine u\u0308ldjuhul aitavad. Flambeerimisel vo\u0303ib magustoit muidugi ja\u0308lle kas u\u0308ldse mitte po\u0303lema minna vo\u0303i siis teha seda nii, et hoia oma tukk ja kulmud (esimesel juhul on koogid ikka head, po\u0303lenud kulmuga ei maitse ilmselt natuke aega u\u0308kski toit). Ja olgugi, et u\u0308ldjuhul ko\u0303ik ju o\u0303nnestub, siis vahel tahaks lihtsalt apelsinikastmes pannkooke ilma igasuguse tsirkuse ja po\u0303levast ro\u0303ngast la\u0308bi hu\u0308ppamiseta. \u201cThe Oxford Companion to Food\u201d u\u0308tleb pealegi, et kookide esmane versioon ei sisaldanudki ei leeke ega alkoholi ja valmis to\u0303ena\u0308oliselt Pariisi restoranis Paillard 1889-ndal aastal, na\u0308itlejanna auks, kes u\u0308hes etenduses kammerneitsi rollis pannkooke serveeris."}, {"text_idx": "#000063", "text": "Ilmselt on veel erinevaid otseteid karamellise apelsinikastme valmistamiseks, aga mina kasutasin selleks juba valmis keedetud/karamellistatud ja purki pistetud suhkrusiirupit. Konsistents ja\u0308a\u0308b sellega va\u0308gagi mo\u0303nus ning kui kaste juhuslikult ka liiga paksuks peaks minema, saab seda apelsinimahla lisamisega va\u0308ga lihtsalt vedelamaks muuta. Kastme vo\u0303id soovi korral valmistada ka juba pa\u0308ev-paar varem ja kui koogid on valmis saanud, siis tuleb see lihtsalt pannil u\u0308les soojendada ja volditud krepid sisse pista."}, {"text_idx": "#000064", "text": "Praegusel veriapelsinide ko\u0303rghooajal oleks patt neid mitte kasutada, aga priima magustoidu saab otse loomulikult ka nende harilike sugulastega. Veriapelsinidest valminud kaste ja\u0308a\u0308b lisaks ka po\u0303neva punaka tooniga ning mulle meeldib sinna sisse segada o\u0303ige va\u0308he Camparit, mis sellele muidu ku\u0308llaltki magusale toidule veidi tasakaalustavat mo\u0303rkjust ja sa\u0308rtsu lisab. Grand Marnier\u2019i liko\u0308o\u0308r, kus sees on nii konjakit kui apelsini, sobib kastmesse aga samuti va\u0308ga ha\u0308sti."}, {"text_idx": "#000065", "text": "3 veriapelsini mahl ja u\u0308he apelsini riivitud koor\n1 dl heledat siirupit (Dansukker)\n2-3 sl apelsinimaitselist liko\u0308o\u0308ri (nt. Grand Marnier) vo\u0303i Campari\u2019t"}, {"text_idx": "#000066", "text": "Kastme valmistamiseks pressi apelsinidest mahl, sega potis siirupiga ja kuumuta u 5 minutit, kuni vedelik muutub veidi paksemaks. Lisa tu\u0308keldatud vo\u0303i, apelsinikoor ja alkohol ning kuumuta segades veel 3-5 minutit, kuni kaste on siirupise moega (vo\u0303id kastme valmis teha ka mo\u0303ned pa\u0308evad varem ja sa\u0308ilitada seda ku\u0308lmikus, et pannkoogitegu eriti lihtsalt sujuks)."}, {"text_idx": "#000067", "text": "Lo\u0303ika serveerimiseks mo\u0303eldud apelsinidelt terava noaga koor ning viiluta o\u0303hukeselt vo\u0303i fileeri \u2013 lo\u0303ika membraanide vahelt viljaliha sektoritena va\u0308lja."}, {"text_idx": "#000068", "text": "Pannkookide valmistamiseks pane ko\u0303ik koostisained peale vo\u0303i blenderisse ja to\u0308o\u0308tle u\u0308htlaseks. Sulata pannil vo\u0303i, lisa blenderisse ja sega veel korraks la\u0308bi. Vo\u0303id muidugi aga koogitaina ka lihtsalt valmis segada. Vedelama taina puhul on mugav kasutada selleks na\u0308iteks visplit. Klopi munad suhkru ja soolaga la\u0308bi ning lisa kloppides ja\u0308rk-ja\u0308rgult vaheldumisi jahu ja piima-vee segu. Sulavo\u0303i sega samamoodi lihtsalt lo\u0303puks tainasse."}, {"text_idx": "#000069", "text": "Lase koogitainal vo\u0303imalusel nii 15 minutit taheneda, seeja\u0308rel to\u0303sta o\u0303huke kiht kuumale pannile (samale, millel vo\u0303id sulatasid) ja ku\u0308pseta o\u0303hukesed u\u0308lepanni pannkoogid keskmise kuumuse juures mo\u0303lemalt poolt kuldseks. Kui kasutad mittenakkuva pinnaga panni, siis vo\u0303id ega o\u0303li rohkem lisama ei pea."}, {"text_idx": "#000070", "text": "Voldi pannkoogid veerandikeks, vala pannile apelsinikaste ja to\u0303sta sinna tagasi pannkoogid ning kuumuta koos kergelt, nii et koogid kastmest korralikult la\u0308bi imbuksid. Jaga taldrikutele, nirista peale pannile ja\u0308a\u0308nud kastet ja serveeri koos ja\u0308a\u0308tisepallide ja apelsiniviiludega."}, {"text_idx": "#000071", "text": "Retsept on ilmunud d-kokaraamatus ja valmis koosto\u0308o\u0308s Dansukkeriga."}, {"text_idx": "#000073", "text": "Kaunist ja rahulikku jo\u0303uluaega! Meil on ta\u0308na to\u0303epoolest u\u0308le ootuste rahulik pa\u0308ev ja natuke rohkem sagimist toimub alles homme, kui vanemate ja o\u0303e perega kokku saame. Selle koogi siin vo\u0303tan siis ka kaasa. Eks neid pu\u0308hadepa\u0308evi ja po\u0303hjuseid koogi so\u0308o\u0308miseks jagub aga aasta lo\u0303puni va\u0308lja, nii et panen retsepti siia kirja. Et mandariinid ja apelsinid juba kord on millegipa\u0308rast jo\u0303uluaja kohustuslikud elemendid, siis sealt ka koogimo\u0303te idanema la\u0308ks, kuid tegelikult ei tasu ei sellest, ega fotol olevatest jo\u0303uluehetest ennast segada lasta, sest u\u0308ksko\u0303ik milline muu aeg sobib apelsinikoogi so\u0308o\u0308miseks samuti ha\u0308sti."}, {"text_idx": "#000074", "text": "Olgu ka o\u0308eldud, et natuke tarretumisaega kook vajab, nii et ko\u0303ige mugavam on o\u0303htu enne lauale to\u0303stmist selle kallal toimetamised rahulikult a\u0308ra toimetada. Puuviljakihi vo\u0303ib ja\u0308tta ja\u0308rgmiseks hommikuks ja edasi pole muud kui kasvo\u0303i juba tunnikese pa\u0308rast vorm ku\u0308lmikust va\u0308lja vo\u0303tta. Muidu aga midagi keerulist pole (vaatamata sellele, et kirjeldus pa\u0308ris pikk sai) ja tegelikult saab koogi va\u0308hem kui poole tunniga kappi kinni panna."}, {"text_idx": "#000075", "text": "Lumiseid pu\u0308hi ja lahket jo\u0303uluvana!"}, {"text_idx": "#000076", "text": "2 apelsini mahl ja 1 sl riivitud apelsinikoort\n1 dl apelsinimahla + 2 dl ku\u0308psiste immutamiseks"}, {"text_idx": "#000077", "text": "Aseta z\u030celatiinilehed ku\u0308lma vee sisse pehmenema. Klopi eraldi kausis segamini suhkur ja munakollased ning lisa kahest apelsinist ja u\u0308hest sidrunist pressitud mahl (u 2 dl). Kuumuta munasegu vesivannil (aseta no\u0303u va\u0308iksemale potile, mille po\u0303hja on valatud u kahe so\u0303rme paksuse kihina vesi. Ja\u0308lgi, et kausi po\u0303hi vett ei puutuks. Lase veel keema to\u0303usta ja kuuma auru mo\u0303jul soojeneb ka kausis olev segu) umbes 8-10 minutit, samal ajal segu vispliga kergelt kloppides, kuni see muutub vahuseks ja pakseneb veidi. Lase segul veidi jahtuda, seeja\u0308rel pigista z\u030celatiinilehtedest liigne vesi va\u0308lja ja lahusta need segades muna- mahlasegu hulka. Vahusta koor ja toasoe toorjuust vanillisuhkruga, lisa ja\u0308rk-ja\u0308rgult, samal ajal vahustades, apelsini-munasegu. Vooderda u 20 cm vedrukinnitusega ku\u0308psetusvormi ku\u0308ljed ku\u0308psetuspaberiga. Vo\u0303imalusel kasuta vormi po\u0303hjas spetsiaalset papist tordialust, millega koos kook hiljem mugavalt serveerimisalusele to\u0303sta (vo\u0303id selleks kasutada aga ka vormi enda po\u0303hja). Lo\u0303ika ku\u0308psised paar sentimeetrit lu\u0308hemaks, suska apelsinimahlast la\u0308bi ja lao lo\u0303ikepind allpool koogivormi ku\u0308lgedele. Vormi po\u0303hja lao mo\u0303ned terved ku\u0308psised ja kasuta a\u0308ra ka ja\u0308rele ja\u0308a\u0308nud ku\u0308psisetu\u0308kid, nii et po\u0303hi saaks vo\u0303imalikult tihedalt kaetud. Vala vormi apelsinisegu, suska sinna sisse mo\u0303ned jo\u0303hvikad ja aseta ku\u0308lmikusse va\u0308hemalt neljaks tunniks vo\u0303i u\u0308le o\u0308o\u0308 tahenema. Kui kreem on tahenenud, valmista kate. Selleks lo\u0303ika apelsinidelt koor ning lo\u0303ika terava noa abil viljaliha membraanide vahelt va\u0308lja, poolita kooritud mandariinid ja fu\u0308u\u0308salid, viiluta hurmaa o\u0303hukeselt ning lo\u0303ika viilud veerandikeks, et neid oleks mugavam su\u0308u\u0308a. Lao ko\u0303ik puuviljad kihina koogile ja lisa jo\u0303hvikad. Kuumuta katte jaoks mo\u0303eldud mahl (1 dl), lisa tarretisesuhkur ja sega , kuni see on lahustunud. Lase mo\u0303ned minutid jahtuda ja vala ettevaatlikult koogile, nii et puuviljad kaetud saavad. To\u0303sta kook veel tunnikeseks ku\u0308lmkappi. Serveerimisel eemalda vorm ja paber ning lu\u0308kka kook koos papist po\u0303hjaga (vo\u0303i vormi aluspo\u0303hjaga) serveerimisalusele. Serveeri ku\u0308lmana ja kasuta lo\u0303ikamiseks teravat nuga (na\u0308iteks tomatinuga, mis lo\u0303ikab ta\u0308nu va\u0308ikestele sakkidele ka puuviljakihist ha\u0308sti la\u0308bi)."}, {"text_idx": "#000078", "text": "Retsept valmis koosto\u0308o\u0308s d-kokaraamatu ja Dansukkeriga."}]